Når solen går ned, skrus to kraftige projektorer på hos Noryards BMV.

Hundre meter unna, på den 700 kvadratmeter store flytedokken, vises budskap som er innsendt av folk på internett.

Hva som skal rulle over skjermen, vet ingen før det skjer.

– Alt som folk skriver inn kommer rullende over én gang, så legges det inn på nettsiden Mindokk.no. Der kan vi moderere i ettertid, sier Kim Frydenlund Grane, som står bak prosjektet sammen med kunstnerkollega Torgeir Stige.

De vil få frem alt det positive som skjer i bydelen, som en motpol til negativ omtale.

– Det har vært mye negativ oppmerksomhet rundt Laksevåg, men det er mange engasjerte mennesker som bor der. Vi vil synliggjøre menneskene, hva de tenker på og hva de bekymrer seg for, beskriver han.

God respons

I skrivende stund har det kommet inn 501 bidrag. Noen har skrevet om politikk, mens andre inviterer til vorspiel.

– Har dere sensurert noen?

– Ja, vi har vært nødt til å sensurere noen ting. Det er en rapporteringsfunksjon på nett, så hvis man synes noe er upassende, kan man rapportere det. Da sletter vi det så fort vi ser det, men vi prøver å holde det så fritt som det lar seg gjøre.

LES OGSÅ: Denne bydelen skal bli litt stoltere

– Det er altså en viss risiko, siden det blir vist på veggen uansett?

– Absolutt. Det er mange forskjellige folk her i verden, men vi håper folk respekterer hverandre. Det er litt utopisk, men det er lov å si alt som er innenfor norsk lovgivning, sier han.

Fått tilskudd

Installasjonen ble skrudd på i slutten av januar og blir stående så lenge det er mørkt om kveldene og nok penger på bok.

Prosjektet er støttet av Grafill og Bergen kommune.

– Det er et fantastisk flott prosjekt. Vi er litt spent på responsen, sier koordinator Linda Nordgren i Områdesatsing i Indre Laksevåg.

Hun jobber i Byrådsavdeling for sosial, bolig og inkludering i Bergen kommune, og håper at prosjektet fører til økt engasjement, styrket omdømme og positiv synliggjøring av Indre Laksevåg.